
Text rozhodnutia
Súd: Krajský súd Bratislava Spisová značka: 57Cb/5/1999 Identifikačné číslo súdneho spisu: 1099898345 Dátum vydania rozhodnutia: 20. 05. 2015 Meno a priezvisko sudcu, VSÚ: JUDr. Jarmila Glončáková ECLI: ECLI:SK:KSBA:2015:1099898345.12 ROZSUDOK V MENE SLOVENSKEJ REPUBLIKY Krajský súd v Bratislave sudkyňou JUDr. Jarmilou Glončákovou v právnej veci žalobcu GENERIX, a. s., IČO 36 172 243, Dvořákovo nábrežie 8/A, Bratislava, zast. JUDr. F. Neupauerom, advokátom, Advokátska kancelária FELIX NEUPAUER & PARTNERS, Bratislava, proti žalovanému Centrálny depozitár cenných papierov SR, a. s., IČO 31 338 976, ul. 29. augusta 1/A, Bratislava, zast. JUDr. L. Kralovičovou, HKP Legal, s. r. o., /advokátska kancelária/, Bratislava, o 599 210,62 Eur, takto r o z h o d o l : Súd žalobu zamieta. Žalobca je povinný zaplatiť Eur 125 127,63 na náhradu trov konania žalovanému, k rukám práv. zást. žalovaného, do 3 dní od právoplatnosti rozsudku. o d ô v o d n e n i e : Žalobca /Banská obchodná spoločnosť, a. s. Prievidza/ si žalobou došlou dňa 21. 01. 1999 uplatnil právo na zaplatenie 21 910 681,- Sk z titulu náhrady škody. Krajský súd v Trenčíne rozsudkom zo dňa 10. 04.1997, č. k. 10 Cb 48/97, právoplatným dňom 18. 04. 1997, zaviazal obchodnú spoločnosť CEBO HOLDING SLOVAKIA, a. s., so sídlom Nitrianska cesta 60, Partizánske /v ďalšom iba CHS, a. s./ zaplatiť 21 910 681,- Sk s úrokom z omeškania žalobcovi, Banskej obchodnej spoločnosti, a. s. Prievidza. Nakoľko si spoločnosť CHS, a. s. povinnosť uloženú týmto rozsudkom nesplnila dobrovoľne, žalobca podal návrh na vykonanie exekúcie. Okresný súd v Nitre poveril JUDr. E. Šupovú, súdnu exekútorku /v ďalšom iba exekútorka/ vykonaním exekúcie dňa 14. 05. 1997. Exekútorka dala dňa 01. 07. 1997, podľa ust. § 27 ods. 3 zákona č. 600/1992 Zb. o cenných papieroch, pokyn na pozastavenie výkonu práva nakladať so zaknihovanými cennými papiermi CHS, a. s. Pozastavenie výkonu práva nakladať bolo uskutočnené zo strany žalovaného dňa 08. 07. 1997. Na účte majiteľa cenných papierov CHS, a. s. bolo k tomuto dňu 47 659 ks cenných papierov, ktoré boli v tom čase obchodovateľné na verejnom trhu. Žalobca v žalobe ďalej uvádza, že v súčinnosti s exekútorkou a obchodníkom s cennými papiermi CONTACT BROKERS o. c. p., a. s., hľadali najoptimálnejšiu možnosť na predaj predmetných cenných papierov. Podľa žalobcu pracovník žalovaného porušil ust. § 415 Obč. zákonníka, keď neoprávnene odblokoval účet, na ktorom boli zablokované cenné papiere v prospech žalobcu. Tento pracovník žalovaného musel vedieť, že nie je oprávnený na odblokovanie tohto účtu, čiže vedome spôsobil škodu na majetku žalobcu. Žalovaný zrušil pozastavenie výkonu práva nakladať so zaknihovanými cennými papiermi napriek skutočnosti, že doba pozastavenia výkonu práva nakladať so zaknihovanými cennými papiermi bola do 31. 12. 2005 a oprávnenie zrušiť príkaz na registráciu pozastavenia neobdŕžal. Žalovaný vo vyjadrení zo dňa 12. 02. 1999 uviedol, že neporušil žiadnu povinnosť zo záväzkového vzťahu. Exekútorka na základe poverenia Krajského súdu v Trenčíne zo dňa 14. 05. 1997 vydala dňa 01. 07. 1997 upovedomenie o začatí exekúcie č. EX 552/97, ktoré obsahovalo údaje: - povinný CEBO HOLDING SLOVAKIA, a. s. - oprávnený Banská obchodná spoločnosť, a. s. /žalobca - exekučný titul rozsudok Krajského súdu v Trenčíne zo dňa 10. 04. 1997 č. k. 10 Cb 48/97-30 - pohľadávka 21 910 681,- Sk s prísl. - exekúcia sa vykoná predajom cenných papierov z účtu majiteľa cenných papierov povinného emitent OBUV, a. s. ISIN SK XXXXXXXXXX 47 659 ks cenných papierov. Exekútorka vydala dňa 01. 07. 1997 žiadosť adresovanú žalovanému na registráciu pozastavenia výkonu práva nakladať so zaknihovanými vyššie uvedenými cennými papiermi. Žalovaný vykonal dňa 08. 07. 1997 v evidencii zápis a zaregistroval pozastavenie výkonu práva nakladať s predmetnými cennými papiermi na účte majiteľa CP na dobu do 31. 12. 2005. Exekútorka dňa 02. 09. 1997 vydala príkaz na vykonanie exekúcie predajom cenných papierov, a dňa 08. 09. 1997 vydala žiadosť adresovanú žalovanému, v ktorej žiadala zrušiť registráciu pozastavenia výkonu práva nakladať s cennými papiermi na účte majiteľa CP. Exekútorka sa osobne dostavila na detašované pracovisko žalovaného v Nitre dňa 09. 09. 1997 a na tlačive žalovaného podala príkaz na zrušenie registrácie pozastavenia výkonu práva nakladať s cennými papiermi na účte majiteľa CP emitenta OBUV, a. s., k čomu priložila exekučný príkaz EX 552/97 zo dňa 02. 09. 1997 a žiadosť o zrušenie registrácie pozastavenia výkonu práva nakladať s cennými papiermi zo dňa 08. 09. 1997. Žalovaný v danom prípade neporušil žiadny zákon ani povinnosť zo záväzkového vzťahu. Žalovaný navrhol, aby súd žalobu zamietol. Žalobca zobral žalobu v časti o zaplatenie 3 858 861,80 Sk späť. Súd konanie v tejto časti zastavil rozsudkom zo dňa 02. 03. 1999. Spornou zostala suma 18 051 819,20 Sk, t. j. 599 210,62 Eur. Súd uznesením zo dňa 05. 12. 2006 pripustil zmenu účastníka konania na strane žalobcu, podľa ust. § 92 ods. 2 OSP tak, že do konania namiesto Banskej obchodnej spoločnosti, a. s. Prievidza vstúpila obchodná spoločnosť GENERIX, a. s. Bratislava. V predmetnej veci je niekoľko rozhodnutí Krajského súdu v Bratislave, ako súdu prvého stupňa, Najvyššieho súdu SR, ako odvolacieho súdu aj dovolacieho súdu. Voči týmto rozhodnutiam súdu boli podané odvolania, a stanoviská k odvolaniu druhého účastníka konania, ktorých obsah je zaznamenaný v predchádzajúcich odôvodnenia rozhodnutí NS SR. Najvyšší súd SR uznesením zo dňa 31. 03. 2014, č. k. 4 Obo/10/2013 zrušil rozsudok Krajského súdu v Bratislave zo dňa 15. 01. 2007, č. k. 57 Cb/5/1999-380 a vec mu vrátil na ďalšie konanie. Z odôvodnenia uznesenia vyplýva, že úlohou súdu prvého stupňa bude v novom konaní doplniť dokazovanie hlavne na zistenie skutočnosti ako postupoval žalovaný, súdny exekútor aj obchodník s cennými papiermi v čase od zaregistrovania pozastavenia výkonu práva nakladať s predmetnými cennými papiermi na základe žiadosti súdnej exekútorky do zaregistrovania ich prevodu na tretiu osobou. V prípade záveru súdu o porušení právnej povinnosti žalovaným je potrebné dokazovanie doplniť aj o existenciu ďalších zákonných predpokladov vzniku zodpovednosti žalovaného za škodu v zmysle ustanovení Obchodného zákonníka. Súd z predložených dokladov a na základe vykonaného dokazovania zistil, že predmetom sporu je náhrada škody v sume 599 210,62 Eur, ku ktorej malo dôjsť tým, že žalovaný zrušil pozastavenie výkonu práva nakladať so zaknihovanými cennými papiermi na účte majiteľa cenných papierov CHS, a. s. Z dokladov doložených do spisu zo strany žalovaného má súd za preukázané, že: - na základe žiadosti exekútorky zo dňa 01. 07. 1997 došlo dňom 08. 07. 1997 k zaregistrovaniu pozastavenia výkonu práva nakladať s cennými papiermi na účte povinného - CEBO HOLDING SLOVAKIA, a. s., na ktorom mal 47 659 ks akcií spoločnosti OBUV, a. s. podľa ust.§ 27 ods. 3 písm. d/ zákona č. 600/1992 Zb. - dňa 02. 09. 1997 vydala exekútorka exekučný príkaz č. EX /552/1997 na vykonanie exekúcie predajom predmetných cenných papierov emitenta OBUV a. s., - dňa 08. 09. 1997 exekútorka podala žiadosť o zrušenie registrácie pozastavenia výkonu práva nakladať so zaknihovanými cennými papiermi emitenta OBUV, a. s., vedených na účte obchodnej spoločnosti CEBO HOLDING SLOVAKIA, a. s., - dňom 09. 09. 1997 bola podľa ust. § 27 ods. 7 zákona č. 600/1992 Zb. o cenných papieroch zaregistrovaná blokácia v prospech obchodníka s cennými papiermi do 17. 09. 1997, - po zrušení registrácie pozastavenia výkonu práva nakladať s cennými papiermi v zmysle príkazu súdnej exekútorky bola zaregistrovaná blokácia predmetných akcií v prospech obchodníka s cennými papiermi CONTACT BROKERS o. c. p., a. s., ktorej platnosť bola obmedzená do 17. 09. 1997, - obchodník s cennými papiermi, ani súdna exekútora, nepodal príkaz na predĺženie pozastavenia výkonu práva nakladať s predmetnými akciami, - žalovaný na základe predložených dokladov zaregistroval dňa 24. 10. 1997 zmenu majiteľa cenných papierov /na spoločnosť TG TRADE, a. s./, - nepredĺženie registrácie pozastavenia výkonu práva nakladať s predmetnými akciami obchodníka s cennými papiermi CONTACT BROKERS o. c. p., a. s. po 17. 09. 1997 a nedanie príkazu exekútorkou na zaregistrovanie pozastavenia výkonu práva nakladať s predmetnými akciami do 24. 10. 1997, kedy došlo k zmene majiteľa cenných papierov nie je možné pričítať v neprospech žalovaného; po 17. 09. 1997, nebola na tieto akcie viazaná žiadna ťarcha, tzn. mohlo dôjsť k zmene ich majiteľa, Podľa ust. § 27 ods. 2 zákona o cenných papieroch, registráciou pozastavenia výkonu práva nakladať s cenným papierom sa rozumie vykonanie príslušného zápisu v evidencii strediska. Podľa ust. § 27 ods. 6 zákona o cenných papieroch, po dobu zaregistrovania pozastavenia výkonu práva nakladať so zaknihovaným cenným papierom nevykoná stredisko registráciu prevodu zaknihovaného cenného papiera. Pokiaľ stredisko túto povinnosť poruší, zodpovedá za škodu, ktorá tým vznikla. Podľa ust. § 27 ods. 7 zákona o cenných papieroch, pozastavenie výkonu práva nakladať so zaknihovaným cenným papierom zaniká zápisom v príslušnej evidencii strediska. Stredisko zápis vykoná po uplynutí doby, na ktorú bol výkon práva nakladať so zaknihovaným cenným papierom pozastavený, alebo na základe príkazu osôb, ktoré stredisku preukážu svoje oprávnenie príkaz na registráciu pozastavenia práva zrušiť. Podľa ust. § 89 zákona o cenných papieroch, zodpovednosť za škodu spôsobenú porušením povinnosti podľa tohto zákona sa spravuje úpravou náhrady škody podľa Obchodného zákonníka, pokiaľ tento zákon neustanovuje inak. Podľa ust. § 373 Obch. zákonníka, kto poruší svoju povinnosť zo záväzkového vzťahu, je povinný nahradiť škodu tým spôsobenú druhej strane, ibaže preukáže, že porušenie povinnosti bolo spôsobené okolnosťami vylučujúcimi zodpovednosť. Súdna exekútora JUDr. Edita Šupová, Nitra, bola dňom 31. 12. 2003 odvolaná z funkcie exekútorky. Jej náhradníkom sa stal JUDr. Miroslav Šupa, Nitra. Náhradník, po súdnej exekútorke JUDr. E. Šupovej súdu oznámil, že exekučný spis /EX 552/97/ sa u neho nenachádza a pravdepodobne sa stratil. V tejto súvislosti si súd vyžiadal exekučný spis z Okresného súdu Partizánske, č. k. 5 Er 9/98, z ktorého zistil nasledovné: - na základe návrhu JUDr. E. Šupovej, súdnej exekútorky zo dňa 12. 05. 1997 na uskutočnenie exekúcie / exekučný titul je rozsudok Krajského súdu v Trenčíne zo dňa 10. 04. 1997, č. k. 10 Cb 48/97-30/ Krajský súd Trenčín udelil poverenie JUDr. E. Šupovej, súdnej exekútorke pod č. XXXX XXXXXX dňa 14. 05. 1997 na vymoženie uloženej povinnosti /podľa rozsudku č. k. 10 Cb 48/97-30 Krajského súdu Trenčín/. Z dôvodu miestnej príslušnosti bola vec postúpená Okresnému súdu Partizánske, - Okresný súd Partizánske uznesením zo dňa 20. 01. 1998, č. k. 5 Er 9/98-7 schválil príklep udelený pri dražbe nehnuteľnosti zapísanej na LV č. XXXX v obci A., kat. územie A., označenej ako parc. č. XXXX/X, XXXX/X súp. č. XXX - materská škôlka so všetkým, čo patrí k tejto nehnuteľnosti, ktorá je vlastníctvom povinného CHS, a. s., konanej dňa 22. 10. 1997 v exekútorskom úrade JUDr. E. Šupovej pri Okresnom súde v Nitre, vydražiteľovi SOFTIP s. r. o., B. Bystrica, - Okresný súd Partizánske uznesením zo dňa 01. 04. 1998, č. k. 5 Er 9/98-10 schválil rozvrh výťažku v sume 2 379 560,- Sk z verejnej držby vyššie uvedenej nehnuteľnosti vykonanej dňa 22. 10. 1998 - Súdna exekútorka JUDr. E. Šupová podaním zo dňa 09. 03. 1999 navrhla súdu, zastaviť exekúciu, na základe listu oprávneného zo dňa 04. 01. 1999, ktorým zobral návrh na vykonanie exekúcie späť. Dôvodom späťvzatia bolo vyhlásenie konkurzu na majetok CHS, a. s. Partizánske, - Okresný súd Partizánske uznesením zo dňa 26. 07. 1999, č. k. 5 Er 9/98-14 exekúciu zastavil podľa ust. § 57 ods. 1 písm. c/ zákona č. 233/1995 Z. z. - v prílohe listu zo dňa 29. 07. 1999 súdna exekútora JUDr. E. Šupová vrátila poverenie na vykonanie exekúcie na základe exekučného titulu rozsudku č. k. 10 Cb 48/97-30 zo dňa 10. 04. 1997 vydaného Okresným súdom Partizánske. Podľa výpisu z Obchodného registra Okresného súdu Bratislava I v Bratislave odd. Sa, vložka č. 4653/ B obchodná spoločnosť CONTACT BROKERS, a. s. , v likvidácii so sídlom Metodova 7, Bratislava, IČO 31 641 474, bola vymazaná z obchodného registra dňom 14. 10. 2009, po ukončení likvidácie. Exekútora dala príkaz dňa 09. 09. 1997 na zaregistrovanie blokácie v prospech obchodníka s cennými papiermi do 17. 09. 1997 pre obchodníka s cennými papiermi CONTACT BROKERS o. c. p., a. s. Podľa vyššie uvedeného výpisu z Obchodného registra, uvedená obchodná spoločnosť mala v predmete činnosti obchodovanie s cennými papiermi v období od 02. 03. 1998 do 15. 10. 2004, čo je obdobie, ktoré sa nezhoduje s dátumom, ktorým súdna exekútora dala príkaz na obchodovanie s cennými papiermi uvedenému obchodníkovi s cennými papiermi. Vzhľadom k tomu, že tento obchodník nerealizoval žiadny predaj vyššie uvedených cenných papierov, a v neposlednom rade v súvislosti s jeho výmazom z Obchodného registra príslušného súdu, súd ďalej neskúmal oprávnenosť „konania“ spoločnosti CONTACT BROKERS, a. s. v likvidácii, Bratislava. Žalovaný v zmysle ust. § 27 ods. 2 zákona o cenných papieroch v nadväznosti na ust. § 27 ods. 4 má urobiť zápis zrušenia registrácie pozastavenia výkonu práva nakladať so zaknihovanými cennými papiermi po uplynutí doby jeho zaregistrovania automaticky, alebo pred uplynutím tejto doby na základe príkazu oprávnenej osoby. Súdny exekútor patrí medzi tie osoby, ktoré môžu dať príkaz na registráciu pozastavenia výkonu práva nakladať so zaknihovanými cennými papiermi podľa ust. § 27 ods. 3 písm. d/ zákona o cenných papieroch. V zákone o cenných papieroch nie je presne upravené, ktorá osoba je oprávnená dať príkaz na zrušenie registrácie pozastavenia práva nakladať so zaknihovanými cennými papiermi, čo je možné analogicky vyvodiť z toho, že takéto oprávnenie má tá osoba, ktorá je oprávnená podať príkaz na registráciu pozastavenia práva nakladať so zaknihovanými cennými papiermi. Súd má za preukázané, že na základe žiadosti exekútorky zo dňa 08. 09. 1997, došlo k zániku pozastavenia výkonu práva nakladať s predmetnými cennými papiermi, na základe príkazu podľa ust. § 27 ods. 7 zákona č. 600/1992 Zb. v znení platnom v čase zadania žiadosti. Žalovaný neporušil povinnosť v zmysle ust. § 27 ods. 6 zákona o cenných papieroch, keď prevod zaknihovaných cenných papierov na spoločnosť TG TRADE, a. s., dňa 24. 10. 1997 zaregistroval. Predpoklad porušenia povinnosti zo strany žalovaného, pre určenie jeho zodpovednosti za škodu nebol splnený. Vzhľadom k tomu, že nebolo preukázané porušenie povinnosti žalovaným, súd sa podľa ust. § 89 zákona o cenných papieroch nezaoberal náhradou škody v nadväznosti na úpravu podľa zákona č. 513/1991 Zb. v znení jeho zmien a doplnkov. Na základe takto zisteného skutkového a právneho stavu, súd má za preukázané, že žalovaný v zmysle ust. § 27 ods. 6 zákona č. 600/1992 Zb. nenesie žiadnu zodpovednosť za škodu spôsobenú žalobcovi, čo bolo dôvodom zamietnutia žaloby. Výrok o náhrade trov konania sa zakladá na ust. § 142 ods. 1 OSP. Žalovaný mal vo veci plný úspech a preto sa mu priznáva plná náhrada trov konania. Tieto náklady predstavujú zaplatenie súdnych poplatkov podľa zákona č. 71/1992 Zb. a náhradu trov právneho zastúpenia podľa vyhl. č. 240/1990 zb., vyhl. č. 163/2002 Z. z. a vyhl. č. 655/2004 Z. z. Súdne poplatky žalovaný uhradil: za odvolanie 500 000,- Sk dňa 31. 05. 1999, za dovolanie v sume 1 200 000,- Sk dňa 28. 02. 2005 a za dovolanie v sume 1 000 000,- Sk dňa 09. 05. 2007. Trovy právneho zastúpenia za 5 úkonov právnej pomoci po 20 160,- Sk a režijný paušál za 5 úkonov po 100,- Sk /prevzatie zastúpenia, odvolanie voči rozsudku zo dňa 02. 03. 1999, vyjadrenie k uzneseniu NS SR zo dňa 31. 07. 2000, účasť na pojednávaní dňa 20. 06. 2000 na NS SR, vyjadrenie k odvolaniu zo dňa 13. 10. 2000/, za 5 a 1 úkonov právnej pomoci po 48 760,- Sk a režijný paušál 2 x po 100,- Sk, 3 a 1 po 128,- Sk /účasť na pojednávaniach dňa 26. 01. 2001, 30. 09. 2002, 13. 02. 2003, 10. 03. 2003 a dňa 26. 10. 2004, vyjadrenie k odvolaniu žalobcu zo dňa 11. 06. 2003/, za 7 úkonov právnej pomoci po 48 850,- Sk spolu s 1 úkonu právnej služby a 1 úkonu právnej služby a režijný paušál 2 x po 150,- Sk, 4 x po 178,- Sk a 3 x po 190,- Sk /dovolanie zo dňa 17. 01. 2005, žiadosť o odklad vykonateľnosti zo dňa 10. 03. 2005, účasť na pojednávaniach dňa 08. 01. 2007, dňa 15. 01. 2007 - 1 úkonu právnej služby, dňa 12. 12. 2007 - 1 úkonu právnej služby, dňa 23. 01. 2008, odvolanie zo dňa 14. 02. 2007, vyjadrenie k stanovisku žalobcu zo dňa 14. 01. 2008 a vyjadrenie k dovolaniu žalobcu zo dňa 07. 07. 2008/ a za 7 úkonov právnej pomoci po 1 621,73 Eur a režijný paušál 1 x 7,21 Eur, 1 x 7,41 Eur, 2 x po 8,04 Eur a 3 x po 8,39 Eur /účasť na pojednávaniach dňa 14. 12. 2010, dňa 19. 11. 2014, dňa 04. 03. 2015 a dňa 20. 05. 2015, vyjadrenie k dovolaniu zo dňa 25. 05. 2011, návrh na uloženie zložiť preddavok na trovy konania zo dňa 22. 09. 2014, vyjadrenie zo dňa 05. 02. 2015/, vrátane 20 % DPH. Súd nepriznal náhradu trov konania žalovanému za 1 úkon právnej pomoci súvisiaci so zmenou právneho zastúpenia žalovaného, 2 úkony právnej pomoci za porady s klientom, keďže tieto neboli ničím preukázané /dokladované/ a pri ich vyúčtovaní nebol ani dátum ich uskutočnenia, obdobne za 1 úkon právnej pomoci súvisiaci s rokovaním so žalobcom, a za 2 úkony právnej pomoci súvisiace so stanoviskom dovolateľa k vyjadreniu žalobcu a stanoviskom žalovaného k rozsudku dovolacieho súdu zo dňa 24. 03. 2006, keďže tieto stanoviská súd nevyhodnotil, ako potrebné pre hájenie práv klienta. Poučenie: Proti tomuto rozsudku je možné podať odvolanie do 15 dní odo dňa doručenia rozsudku na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Ak žalobca nesplní dobrovoľne povinnosť uloženú mu týmto rozsudkom je možné navrhnúť výkon exekúcie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1099898345.12 (dáta aktuálne k 15. 11. 2026). Záväzné je znenie zverejnené súdom.




